戲題陳晦叔經略秀齋
作者：胡銓
朝代：宋

paragraphs: 天宇脩眉浮太華，晚晴濃綠新如畫。
何似文君蹙遠山，秀色可餐清更雅。
人知潑黛青孱顔，共喜眉宇脩彎環。
不知是中石藴玉，遂能發彩驚塵寰。
美人美人隔秋水，娟娟靜淑金閨裏。
其人如玉德滿身，笑殺西湖比西子。
杜陵破帽隨金鞍，心醉歸來空掩關。
不須更問許玉斧，二十四山如髻鬟。